## El Festival FRESCA! ompli Alacant de dansa, teatre, circ i flamenc fins al 26 de juliol

*** FRESCA! proposa 9 espectacles entre l’escenari de gran format i el seu espai familiar FRESCORETA!, i dos esdeveniments gratuïts en els jardins de la Diputació en el seu programa FRESCA al Carrer!
* Casa Mediterráneo torna a ser la seu principal, a on el festival tindrà les primeres cites amb companyies de la Comunitat Valenciana, Catalunya, Múrcia i Dinamarca**

La Conselleria d’Educació, Cultura, Universitats i Ocupació, a través de l’Institut Valencià de Cultura (IVC), oferix la quinta edició del Festival Internacional d’Arts Escèniques FRESCA!, que omplirà Alacant de grans espectacles de dansa contemporània, circ, teatre i flamenc entre el 15 i el 26 de juliol.

Les instal·lacions de Casa Mediterráneo tornaran a ser la seu principal d’este festival cultural, que oferirà una programació de nou espectacles més dos propostes FRESCA al Carrer!, per primera vegada en els jardins de la Diputació i de caràcter gratuït, el dimarts 15 i el dimecres 16 de juliol a les 19.00 hores.

L’Institut Valencià de Cultura tornarà a transformar i adaptar l’‘andana’ de Casa Mediterráneo per a posar-se a l’altura de les companyies nacionals i internacionals que participaran en la programació i que el públic puga gaudir del festival des d’una exclusiva graderia.

A més, comptarà amb l’espai destinat a La Terracita de FRESCA!, el bar del festival, creat perquè el públic puga refrescar-se abans i després de cada funció, i que enguany oferix, com a novetat, la possibilitat de sopar, prèvia reserva de menú en línia.

Amb un aforament pròxim a les 400 localitats, l’IVC oferirà cinc espectacles de gran format, que començaran a les 22.00 hores els dies 18, 20, 22, 24 i 26 de juliol.

Per la seua banda, l’Espai Frescoreta! torna a ser l’aposta familiar del festival, enguany amb quatre propostes familiars de mitjà format els dies 19, 21, 23 i 25 a les 20.00 hores, amb la mateixa filosofia de qualitat i diversió de les passades edicions i un preu únic de 5 euros, que afavorix l’accés a la cultura de qualitat a les famílies.

La delegada territorial de l’Institut Valencià de Cultura, Alicia Garijo, ha explicat que FRESCA! 2025 torna a Casa Mediterráneo “per a continuar enriquint la qualitat de l’oferta cultural estiuenca de la ciutat d’Alacant, amb propostes diferents i emocionants a uns preus accessibles i en este any tan difícil per a la Comunitat, amb una mirada especial als meravellosos professionals valencians, que tindran més presència que mai en FRESCA!”.

Així mateix, ha manifestat la seua satisfacció per la fantàstica resposta i fidelitat del públic, “gràcies a la qual hem tornat a batre el nostre rècord d’abonaments”.

La Conselleria d’Educació, Cultura, Universitats i Ocupació manté els preus de les edicions anteriors entre 5 i 24 euros, i oferix una multitud de bonificacions en els preus de les entrades.

D’una banda, es manté l’Abonament REFRESC, amb el qual el públic pot triar tres espectacles per 36 euros. Així mateix, s’oferixen entrades a 10 euros als menors de 14 anys, i entrada de 12 euros per a jóvens d’entre 14 i 30 anys. A més, es manté el 20 % de descompte per a jubilats, aturats i associacions professionals d’arts escèniques.

**Primeres funcions**

FRESCA al Carrer! enceta el Festival, per primera vegada en els jardins de la Diputació d’Alacant, amb dos espectacles gratuïts. La Zigurat Circus Band & Monsieur Florian el dimarts 15 de juliol, i ‘L’Actitud’, de la companyia JAM, el dimecres 16 de juliol, les dos a les 19.00 hores.

El divendres 18 de juliol, a les 22.00 hores, serà la inauguració oficial amb una proposta de dansa contemporània i segell alacantí. ‘Prometeo’ és una producció del Palau de les Arts Reina Sofia en coproducció amb OtraDanza, Institut Valencià de Cultura i la participació del Festival Dansa València, Auditorio de Tenerife i Centro Danza Matadero de Madrid. Creada i dirigida per la coreògrafa il·licitana Asun Noales. ‘Prometeo’ aborda un mite clàssic des d’un llenguatge i una estètica contemporanis.

El dissabte 19 de juliol, Espai FRESCORETA! irromp en la programació del festival amb la primera de les quatre cites per a públic familiar que oferix el festival. Serà l’obra de teatre-circ contemporani ‘Somos’, de la companyia murciana Circuspunto Teatro, en la qual el moviment, l’acrobàcia i la dansa són un llenguatge comú d’enteniment.

El dia 20, en l’escenari principal arriba, des de Dinamarca, la companyia de circ contemporani Copenhagen Collective, formada per 18 artistes de 14 països. ‘The Genesis’ aborda la interdependència humana i celebra la força del col·lectiu en un món marcat per divisions.

El dilluns 21 de juliol, a les 20.00 hores, Espai FRESCORETA! oferix l’espectacle de teatre gestual i *clown* ‘Embolic’ de la companyia catalana Cia Pau Palaus. L’obra és un “embolic de cordes” i un embull de pensaments i emocions que desemboquen i confluïxen en el riure i el joc.

Més informació i entrades en la [web de FRESCA!](https://festivalfresca.es/language/ca/pagina-principal-val/)

Fecha: 14/07/2025